Na osnovu člana 187. Poslovnika Narodne skupštine Republike Srpske (''Službeni glasnik Republike Srpske'' br:31/11) Odbor za bezbjednost Narodne skupštine Republike Srpske na svojoj 20. sjednici održanoj 18. januara 2016. godine, a nakon razmatranja Izvještaja Ministarstva unutrašnjih poslova Republike Srpske o hapšenju i istrazi protiv pripadnika specijalne jedinice policije MUP RS u vezi sa oružanom pljačkom koja se dogodila 22. septermbra 2015. godine na auto-putu Banjaluka-Gradiška usvojio je

**Z A K LJ U Č K E**

1. Odbor za bezbjednost Narodne skupštine Republike Srpske prihvata usmeni Izvještaj Ministarstva unurašnjih poslova Republike Srpske o hapšenju i istrazi protiv pripadnika specijalne jedinice policije Ministarstva unutrašnjih poslova Republike Srpske u vezi sa oružanom pljačkom koja se dogodila 22.09.2015. godine na auto-putu Banja Luka – Gradiška, koji je podnio ministar unutrašnjih poslova Dragan Lukač.
2. Odbor za bezbjednost Narodne skupštine Republike Srpske najoštrije osuđuje akt oružane pljačke izvršene od strane pojedinaca koji su pripadnici Ministarstva unutrašnjih poslova Republike Srpske.
3. Odbor za bezbjednost Narodne skupštine Republike Srpske podržava rad institucija Republike Srpske, a posebno Ministarstva unutrašnjih poslova Republike Srpske zbog činjenice da su spremni na bezuslovnu borbu protiv kriminala i korupcije bez obzira o kojim počiniocima se radi.
4. Odbor za bezbjednost Narodne skupštine Republike Srpske smatra da je Ministarstvo unutrašnjih poslova Republike Srpske ovim činom pokazalo da želi da se i u vlastitim redovima obračuna sa svima koji su spremni da krše Zakon, u čemu im dajemo punu podršku.
5. Odbor za bezbjednost Narodne skupštine Republike Srpske smatra da je g. Mihajilica kao predsjednik Odbora za bezbjednost prije svojih javnih istupa trebao sazvati sjednicu Odbora, te je na taj način istupanjem u javnosti nanio štetu ugledu Odbora za bezbjednost i institucija Republike Srpske. S obzirom na funkciju koju obavlja, trebao je u javnosti dati punu podršku Ministarstvu unutrašnjih poslova Republike Srpske što nije uradio zbog svojih ličnih politikantskih stavova.
6. Odbor za bezbjednost Narodne skupštine Republike Srpske, u skladu sa prethodno navedenim kao i dosadašnjim problemima u radu Odbora, traži od Narodne skupštine Republike Srpske da g. Mihajilicu smijeni sa mjesta predsjednika Odbora za bezbjednost, i na to mjesto predloži kompetentnu osobu, u skladu sa Poslovnikom Narodne skupštine Republike Srpske.

Broj:02/4.01-8-011-58/16 **ZAMJENIK**

Datum:18.1.2016. godine **PREDSJEDNIKA ODBORA**

***Zoran Adžić,s.r.***